Goeie nuus: Triomf-kliniek gaan van krag tot krag | Maroela Media
Triomf-kliniek verskaf mediese dienste aan behoeftige Afrikaanssprekendes in die weste van Pretoria. Foto: Atterburytrust.org
Dié kliniek is die breinkind van 'n groep medici van Pretoria, wat beoog om vir behoeftige Afrikaanssprekende-inwoners van die omgewing, kwaliteit mediese behandeling verniet te gee.
Atterbury Trust het met die klinieksuster, Adelene Boshoff, gesels om meer oor die nuwe dokters in die span en uitgebreide dienste uit te vind. "Ons het nou reeds tien dokters in die span, wat bestaan uit drie dermatoloë, drie oor-neus-en-keelspesialiste, 'n ginekoloog, internis, rumatoloog en 'n algemene praktisyn. Ons wag nog vir bevestiging, maar pasiënte sal binnekort ook 'n tandarts met 'n mobiele kliniek kan besoek en 'n psigiater en oogspesialis sal ook by die lys van dienste gevoeg kan word. Al wat die Triomf-kliniek dan kort is 'n teater," het Adelene gesê.
Pasiënte kry ook gratis x-strale by Medicross in Pretoria-Wes en hulle beoog om ook sonar-fasiliteite by die lys van dienste te voeg. Lancet analiseer bloedtoetse, papsmere en die histologie op moesies en ander velgroeisels sonder enige kostes aan die pasiënte van Triomf. Kansa werk saam met die kliniek se dermatoloë wanneer pasiënte velondersoeke vir kanker moet ondergaan.
"Triomf-kliniek word steeds op 'n afspraakbasis bedryf want die dokters is nie voltyds werksaam by die kliniek nie," verduidelik Adelene. Pasiënte moet ook eers 'n verwysing kry van organisasies soos die Christelik Maatskaplike Raad, Solidariteit Helpende Hand of 'n deelnemende skool in die omgewing waarna hulle die kliniek skakel en 'n afspraak kan maak om die betrokke dokter te sien wanneer hulle weer die kliniek besoek.
"Ons het al byna 154 pasiënte gehelp sedert die kliniek in Augustus 2014 oopgemaak het. Baie van die pasiënte moet die kliniek herhaaldelik besoek, maar daar is al hoe meer nuwe pasiënte, en daar is altyd plek vir nog," het Adelene verder gesê.
Die Triomf-kliniek se skedule lyk tans so:
Algemene praktisyn: Maandagoggend om 09:00 (indien nodig verwys die dokter 'n pasiënt na spesialiste)
Internis: Donderdagmiddag om 13:00
Ginekoloog: Elke drie maande
Rumatoloog: Een keer per maand
Dermatoloë: Elke drie maande
Oor-neus-en-keelspesialiste: Elke drie maande
Skakel Adelene Boshoff by 012 327 7818 vir meer inligting oor die Triomf-kliniek se dienste.
Pragtige inisiatief. En om eerlik te wees, ek is nie eens verbaas nie; mens raak al gewoond aan julle gewoeker. Baie geluk, en baie dankie. .